SA Tartu Pauluse Kirik kuulutas välja rahvusvahelise konkursi renoveeritavasse kirikusse kolme manuaali ja vähemalt 50 registriga oreli ehitamiseks.    Soome  arhitekti Eliel Saarineni projekteeritud Tartu Pauluse kirik ja selle orel põlesid 1943. aastal. Pärast sõda kirik taastati ja sinna toodi Lätist elektriorel. 1998. aastal sai kirik Rodgers Corporationist kolme manuaaliga oreli, mis teenib kirikus praeguseni.    2005. aastal kolis kirikusaalist välja Eesti Rahva Muuseumi ladu ning asutati SA Tartu Pauluse Kirik, mille ülesanne on taastada kirik ajaloolisel kujul.    Kiriku renoveerimise projekti alusel saavad orelimeistrid kaaluda erisuguseid  oreli ehitamise variante. Mais alustatakse meistritega läbirääkimisi ning lõplikud oreliehituse pakkumised peaksid valmima suveks.    Oreli eeldatav maksumus on umbes üks miljonit eurot ehk üle 15 miljoni Eesti krooni.    BNS, 4. märtsil 2008